
	[bookmark: nev]SZALAY ÁRON
aronszala@student.elte.hu
Szociológia
BA, 6. félév
Eötvös Loránd Tudományegyetem
Társadalomtudományi Kar
	
[bookmark: _GoBack]






Témavezető:
	Rakovics Zsófia
egyetemi tanársegéd, ELTE TÁTK




Félelemre hangolva

Az ellenségképek jelentős szerepet töltöttek be az utóbbi néhány év politikai diskurzusában Magyarországon. Legyen szó médiahírekről, óriásplakátokról vagy Nemzeti Konzultációs ívekről, e szereplők részeivé váltak a közbeszédnek. Az ily módon, több forrásból megerősített negatív képek az általános félelemkeltés kiváló eszközei lehetnek (Kitzinger, 2000).
Tanulmányomban a 2015-2022 közötti Nemzeti Konzultációkban megismert ellenségképek megjelenését kutattam Orbán Viktor 2010-2022 közötti évértékelő és egyéb kiemelt beszédeiben. Kiemelt beszédként az évente rendszeresen ismétlődő, kiemelt médiafigyelemre számottartó beszédeket kezeltem (évértékelők, március 15-i, október 23-i ünnepi beszédek, Bálványosi Nyári Szabadegyetemi beszéd). A Nemzeti Konzultációkat kvalitatív módon értelmeztem és az ott megjelenő ellenségképeket egy adatbázisba gyűjtöttem, ami lehetővé tette a gyakoriságok megállapítását. A beszédek írott formájú korpuszán kvalitatív, annotálással végzett szövegelemzést és kvantitatív, szógyakoriságokon alapuló statisztikai elemzéseket végeztem. Az eredmények értelmezésében Sik Endre (2016) „Morálispánik-gomb” koncepcióját, valamint a Fairclough (1995; 2013) által lefektetett kritikai diskurzuselemzés princípiumait hívtam segítségül.
Kutatásom során megállapítottam, hogy a kormányzati kommunikációban öt ellenségkép szerepel leggyakrabban, melyek a következők: bevándorlók, Brüsszel, ellenzék, Gyurcsány Ferenc, Soros György. Ezen ellenségképek megjelentek a miniszterelnök kiemelt beszédeiben, valamint az évértékelők túlnyomó többségében is. Megállapítottam továbbá, hogy az ellenségképek a vizsgált időszakban változó gyakorisággal jelentek meg. Adott ellenségképek hangsúlyozása gyakran kapcsolódott az időszak politikai kampányainak ellenségképeihez. 2022 bizonyult a legradikálisabb évnek ellenségképek megjelenése szempontjából, itt ugyanis, az összes vizsgált ellenségkép egyszerre volt jelen az évértékelőben és magasan reprezentálódott a kiemelt beszédek között is.
Hivatkozások:
Fairclough, N. (1995). Critical Discourse Analysis. London.
Fairclough, N. (2013). Critical discourse analysis: The critical study of language. Routledge.
Kitzinger D. (2000). A morális pánik elmélete. Replika, (40), 23-48
Sik E. (2016). Egy hungarikum: a morálispánik-gomb. Mozgó Világ, 42(10), 67-80



